A BIZOTTSÁG 180/2005/EK RENDELETE
(2005. február 2.)
a feldolgozott gyümölcs- és zöldségtermékek támogatási rendszere tekintetében a 2201/96/EK tanácsi rendelet részletes alkalmazási szabályainak megállapításáról szóló 1535/2003/EK rendelet módosításáról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a feldolgozott gyümölcs- és zöldségtermékek piacának közös szervezéséről szóló, 1996. október 28-i 2201/96/EK tanácsi rendeletre (1) és különösen annak 6. cikke (1) bekezdésére,
mivel:
(1)
Az 1535/2003/EK rendelet (2) 7. cikke (1) bekezdése második albekezdésének első változatában a Bizottság előírta, hogy a paradicsom, az őszibarack és a körte esetében a termelői szervezetek és a feldolgozók között megkötött szerződésekben a fizetési határidő nem haladhatja meg a - minden egyes szállítmány leszállítási hónapjának végétől számított - két hónapot.
(2)
Az 1535/2003/EK rendeletet módosító 444/2004/EK bizottsági rendelet (3) e rendelkezést kiterjesztette az összes feldolgozott gyümölcs- és zöldségtermékre.
(3)
A szerzett tapasztalat azt mutatja, hogy e követelményt a paradicsomra, az őszibarackra, a körtére vagy a szárított fügére vonatkozó szerződésekre kell korlátozni.
(4)
Az e rendeletben meghatározott intézkedések összhangban vannak a Feldolgozottgyümöcs- és Feldolgozottzöldség-piaci Irányítóbizottság véleményével,
ELFOGADTA EZT A RENDELETET:
1. cikk
Az 1535/2003/EK rendelet 7. cikke (1) bekezdésében a második albekezdés helyébe a következő szöveg lép:
„A szerződés feltünteti azt a szállítási szakaszt is, melyre az f) pontban említett ár vonatkozik, továbbá a kifizetési feltételeket. A paradicsom, az őszibarack, a körte és a szárított füge esetében a fizetési határidő nem haladhatja meg a - minden egyes szállítmány leszállítási hónapjának végétől számított - két hónapot.”
2. cikk
Ez a rendelet az Európai Unió Hivatalos Lapjában való kihirdetését követő harmadik napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2005. február 2-án.